Den særdeles varme og overraskende tørre maj får afgrøderne på marken til at skrige på vand.

"Flere steder begynder det nu at knibe med vandet. Landbruget er hårdt ramt af manglende vand i især den nordlige del af Djurs, på Midtsjælland og på Bornholm", siger Troels Toft, sektordirektør for planteavl i Seges.

Det skriver TV2 Nyhederne.

"Det er en alvorlig situation, men der er endnu ikke katastrofestemning, vil jeg mene. Det er dog klart, at hvis det fortsætter sådan her frem til høsten, så får det konsekvenser", siger Troels Toft til TV 2.

Der er i maj faldet otte millimeter regn, og normalt falder der 49 millimeter i maj. Og det får også landboforeningerne til at håbe på store mængder regn inden for kort tid.

"Vi har virkelig brug for rigtig meget vand, og det kan kun gå for langsomt. Det er en rigtig trist vejrudsigt at se på lige nu som landmand, fortæller Søren Greve Olesen, der er chefkonsulent ved LandboNord".

TV2 Nord har været på besøg hos landmand Morten Dissing på Tårs, hvor vandingsmaskinerne kører for fuld kraft.

"Hvis ikke, det begynder at få noget vand, så vil jeg ikke sige, det går helt ud, men der bliver ikke ret meget at høste", siger Morgen DIssing, der vil tro, at det kommer til at gå ud over i hvert fald 50 procent af sit udbytte.